Kurt Darren is in Pretoria gebore en het aan die Hoërskool Lyttelton Manor matrikuleer. Hy het sy besondere sangtalent by sy ma geërf. Op skool het Kurt aan verskeie musiekspele deelgeneem, en meen dat hy al van jongs af in musiek belang gestel het.
Na matriek is Kurt weermag toe en doen hy sy basies in Walvisbaai. Sy wens was om aan die weermag se vermaaklikheidsgroep te behoort, en dit gebeur toe ook so. So toer hy vir n jaar saam met die boere-orkeslede van die weermag, en besef dat hy sy lewenslange droom, om 'n sanger te word, wil najaag. Hy word toe afgeraai deur mense wat sê dat hy nie 'n bestaan kan maak deur 'n sanger te word nie.
Hy probeer toe maar 'n paar ander beroepe, soos om 'n wildbewaarder te word in die Kruger Nasionale Wildtuin, (die natuur lê hom baie na aan die hart), en tree ook as toergids op. Met meeste van sy familie in die boubedryf, beproef hy dit ook, maar nie vir lank nie. Kurt besluit toe om voltyds te begin sing.
Dertien jaar lank het Kurt, balladesanger, roerloos op 'n stoeltjie met 'n mikrofoon gesit by korporatiewe geleenthede, kroeë en ander klein vergader-plekke. Van die een dorp na die volgende, het Kurt sy eie klankgereedskap vervoer, afgelaai, opgestel, afgestel en weer opgelaai. Hy het ook sy eie klank gedoen. Kurt is trots om te noem dat hy deur sy sangloopbaan al deel was van 'n paar "groepe", hierdie sluit in, onder andere: "Deep Blue" en "Keep Your Day Job".
Hy het altyd geweet dat sy deurbraak gaan kom. Toe tree hy drie maande lank op 'n passasierskip op, verloor 'n paar kilogram en sny sy hare (vir die wat nie weet nie, Kurt se hare was skouerlengte vir n hele rukkie). En toe is hy reg en energiek vir "Meisie Meisie" - en die roem - toe dit eensklaps oor sy pad kom in 2002.